khistorydata/jeongjo-sjw-relations huggingface dataset:
정조 8년 · 목
敎曰。訓鍊大將具善復。禁衛御營大將兼察兼佩。又敎曰。左捕將出代間。右捕將趙圭鎭兼察。
정조 8년 · 강
遞承旨金宇鎭。吏曹參判金夏材。以兪彥鉉爲承旨。李敬養爲吏曹參判。
정조 8년 · 목
敎曰。職務相妨。左副承旨許遞。前望單子入之。待下批牌招察任。又敎曰。亞銓雖已賜批。更思。宜令一伸廉隅。吏曹參判金夏材許遞。時有政命。參議家在城外。參判未差之代。前望單子入之。待下批牌招參政。
정조 8년 · 강
罷刑曹判書趙時俊。參判李亨逵。參議李獻慶職。
정조 8년 · 목
刑曹啓言。罪人金昌福等。嚴加究覈。則渠輩之傳謄抄謄。終不指一直陳。乃以前供所無之語。隱然歸之於院中與堂后。要爲自脫之計。而多般窮詰。所供如此。敎以。如是而卿等尙可謂獄官乎。幷罷職。
정조 8년 · 강
重推抄啓文臣尹行任。
정조 8년 · 목
奎章閣。以行任課講。連四次居不啓。敎以。才經禁推。今番則姑先從重推考。
정조 8년 · 강
召見輪對官及承旨兪彥鉉于誠正閣。
정조 8년 · 목
予問養賢主簿洪夏俊居住。夏俊曰。定州矣。予曰。汝是年前改名人乎。夏俊曰然矣。予謂典牲主簿金履基曰。爾爲故相之幾代孫乎。履基曰曾孫矣。予曰。爾所經外任。爲幾邑乎。履基曰。六邑矣。予曰。爾之兄弟中。有方爲外任者乎。履基曰。臣弟履中。見在高陽任所矣。予曰。故家之人矣。今年異於他年。見爾思及故相。不勝感愴矣。予謂彥鉉曰。爾之年紀幾何。彥鉉曰。六十九矣。予曰。故相年幾何時生爾乎。彥鉉曰。臣父年二十六。生賤臣矣。予曰。兪漢寧誰乎。彥鉉曰。臣之侄矣。予曰。爾之兄弟幾人。而爾序居第幾乎。彥鉉曰。臣之兄弟爲四人。而臣序居第二矣。予曰。故相奉祀孫誰也。彥鉉曰。臣兄無子。以臣之子繼後矣。早歿。以漢寧之子爲後矣。予曰。爾曾經幾邑守令乎。彥鉉曰。十三邑矣。予謂承旨李文源曰。爾父之於故相。年紀差遲乎。文源曰。臣父戊寅生。故相辛未生。而臣父登第時。故相已大拜矣。予曰。西相登科在何年乎。文源曰。故相登科。在 肅廟朝甲午。而臣父登科。在 先朝己未矣。
정조 8년 · 강
命進御淸暑六和湯。依前方一貼煎入。榻敎也。
정조 8년 · 강
藥院請診。賜批。都提調徐命善。副提調李宗祜。
정조 8년 · 목
批以。各殿宮氣候一樣矣。予則飮暑呻吟。不至甚憊。而又因酬應。去夜失睡。姑無添損之節。不必入診。卿等欲於明再明間。監煎之便。引接矣。
정조 8년 · 목
政院。以存謙等伏見批旨。死有餘罪。走伏金吾。仍納命召啓。敎以。安心勿待命事。遣史官傳諭。仍傳命召。又以存謙等仍爲胥命。又納命召啓。敎以。仍又胥命。予誠莫曉所執之何居。卿等安心。勿復辭巽。卽爲還第事。遣史官傳諭。仍傳命召。
정조 8년 · 강
領議政鄭存謙。左議政李福源。右議政金熤。聯箚自引乞遞。賜批。
정조 8년 · 목
聯箚略曰。昨於批旨之下。萬萬震越。歸身司敗。鈇鉞是俟。史官來臨。溫諭再降。負罪賤臣。何以得此。臣等徒守秉執之義。荐犯瀆擾之科。竟至於仰煩酬應。致愆節宣。臣等之罪。萬誅而不足贖矣。至於諸備堂譴罷之命。亦有所惶蹙者。懲討之請。臣等倡之。譴罷之加。諸堂當之。此不特罪同罰異而已。先削臣等之職。重勘臣等之罪。批以。目下呻囈。似是暑月常症。豈是煩卿等之慮。所望俾予稍得頤神息慮。則病亦自可祛體。卿等之嘉惠爲如何哉。陳疏備堂譴罷事。何干於卿等。而引以爲難進之大防耶。請罪則大臣倡之。被罪使諸宰當之云者。卿等於是乎未免失言。諸宰之罪。卿等皆欲替引。從玆以往。所謂諸宰。有罪而不加罪。置之莫或誰何之科可乎。況今開政已至經宿。因卿等不送薦望。銓官之空往空來。凡幾遭矣。卿等須諒。安心勿復替引。斯速擬薦。仍命遣史官傳諭。
정조 8년 · 강
判府事徐命善陳箚自引。仍乞遞所帶諸提擧。賜批。
정조 8년 · 목
箚略曰。大官。百寮之所瞻也。權勢。千古之極罪也。以百僚所瞻。被千古極罪。彈章則未過一望。處義則不遞一官。蔑視臺閣。罔恤物議。是眞怙勢恃權者之所爲。將何以自解於嗤點乎。危蹙之情。終難冒出。保護之地。不宜暫曠。將臣藥院新除與所帶諸司提擧。盡行刊免。批以。日前筵席。罄予心曲。卿何乃又事巽讓。卿須安心勿辭。卽爲造朝。仍參問候。
정조 8년 · 강
有政。吏曹參判李敬養。參議黃昇源進。
정조 8년 · 목
敎曰。武將則以不可數遞之意。昨日處分傳敎。亦有下敎者。禁衛大將御營大將總戎使。姑勿出代。守禦使及吏兵判。斯速議薦。俾朝著成樣事。令備卽傳諭。○以徐浩修爲吏曹判書。○因吏曹判書望筒。敎以。新判書命招。同參政事。昨夜旣徹曉酬應矣。此則入侍承宣之所知。今日又將以銓官事。不得接目乎。況長銓是宿趼。無他情勢。牌去來各別申飭。如或任其遲滯。坐直承旨難免不飭之責。以此知悉。敎曰。位著乏人。工曹判書漢城判尹。亞卿中加望。
정조 8년 · 강
重推吏曹判書徐浩修。承旨李文源。
정조 8년 · 목
政院啓言。吏曹判書徐浩修。開政命下之後。屢勤飭敎。終不膺命。事體未安。請從重推考。允之。敎以。此何道理。此何事體。其委折。徹漏前。卽爲問啓。○敎曰。旣無情勢且。有飭敎。以再違召命。以至三請牌招。事體道理。俱極未安。吏曹判書徐浩修從重推考。更卽牌招。違牌勿爲呼望。又敎曰。俄者飭敎未何如。且今夜漏已深。公然懸牌。無意承膺。國綱所在。寧有如許事體。除非情勢或實病。則無端懸牌。自是法典。而此銓長。元無情病之可言者。尤安敢如是逡巡。吏曹判書徐浩修爲先從重推考。更以前牌催促。斯速開政。今日又將徹宵乎。坐直承旨。何不申飭。當該承旨亦爲推考。
정조 8년 · 강
命犯夜人朱景文査問。
정조 8년 · 목
巡廳。以犯夜人守僕朱景文執捉啓。敎以。本役除汰前。有難用棍。犯夜委折。爲先査問草記。
정조 8년 · 강
召見藥院都提調徐命善于誠正閣。
정조 8년 · 목
予曰。吏判何不出肅。命善曰。自臣所遭以後。臣果使之逡巡於權要矣。若蒙體諒。則闔門感幸。倘復如何。予曰。卿言旣如是。方欲許遞。而無可合之人。可悶矣。予曰。吏參出去。卽爲開政。望筒趁入侍未退時修入。今番薦望事。大違格例矣。予曰。李判府聞於家人之說。誠可訝矣。其時延恩門入侍時。以領相使臣陳白。爲言。且曰。本事則虛空云。故注書亦載之日記矣。其後箚子。則謂無此筵奏云。豈不可訝乎。此若予獨聞之言。則謂之聽瑩。亦或可也。而諸臣侍衛皆聞之矣。前所謂當面背面。吐言食言云者。何事耶。命善曰。其時蔡濟恭疏後。李判府事箚言。道聽塗說云故被駁矣。予曰。近日朝象不成說。大臣亦或中止矣。一自申耆疏後。又復如是矣。命善曰。難處。故中止矣。輿憤蓋激。故更陳矣。予曰。館閣志見之乎。命善曰。善成矣。予曰。館閣志中呂騏事。決非陳善閉邪之意。不經甚矣。命善曰。果如聖敎矣。予曰。閣志則廣布。予意有在。外間之視內閣者。皆以爲別有難知之事。故果廣布。使人人知其裏面耳。命善曰。消毒保嬰丹。勢將更製矣。予曰。今番則多數製置好矣。
정조 8년 · 강
命進御淸暑六和湯。前方中人蔘加二分。一貼煎入。榻敎也。
정조 8년 · 강
政院。以吏曹判書徐浩修問啓啓。
정조 8년 · 목
本院啓言。問于吏曹判書徐浩修處。則以爲。飭敎至嚴。何敢逡巡。而第臣母病沈篤。實無離捨之路。且自尹得孚之以威權二字。論斥臣叔之後。臣叔切戒無蹈銓地。以避駭機。必欲不負之訓。甘犯逋慢之科。臣罪至此。萬殞猶輕云矣。敎以。然則此重臣。更不得行公於銓任乎。命牌之經宿關外。前所罕聞。吏曹判書徐浩修推考。使之斯速入來開政。仍以前牌去來催促。
정조 8년 · 강
吏曹判書徐浩修陳疏請勘。賜批。
정조 8년 · 목
疏略曰。臣母病添篤。旣不進身於賓對。又未能廁名於聯疏。方俟罪之不暇。天官新命。忽下此際。狼貝失圖。莫省措躬。臣一自尹得孚疏以後。銓地一步。矢心自畫。臣叔戒臣曰。銓柄文任。爾母云宿趼。視作鉃限。必遞乃已然後。庶不愧言者之言。所當殫竭者。其惟閑司漫職乎。臣佩服銘心。矢不荒墜。今若怵迫恩命。弁髦家訓。則縱不自恤。人謂斯何。三違召命。求死不得。下臣司敗。勘臣大何。批以。自卿家力辭要津。孰肯夷險向前。卿其勿辭行公。○敎曰。吏曹判書疏批已下。更卽牌招察任。
정조 8년 · 강
推吏曹參判李敬養。
정조 8년 · 목
敎曰。薦望受來。自有常規。設令吏戶兵判俱空。且有禮刑工判加望之擧。本曹次堂。則但當受來本曹判堂薦望。其餘薦望加望。待判堂去就。開政然後。進往大臣家受來可也。今番則吏兵判薦望。工判判尹加望。不待本曹判堂去就。次堂同時受來。至入於微稟措語。事未前聞。亦關後弊。吏曹當該堂上推考。
정조 8년 · 강
遞吏曹判書徐浩修。
정조 8년 · 목
敎曰聞判府事筵奏。已以體諒爲言。以今銓地一味强責。亦非爲其家之意。今番則姑許辭懇。無所不可。吏曹判書徐浩修今姑許遞。
정조 8년 · 강
命刑曹判書趙時俊參判李亨逵參議李獻慶罷職分揀。前知敦寧尹塾敍用。
정조 8년 · 목
敎曰。事件各異。位著乏人。合有分揀之道。況司寇重任不宜數遞。刑曹堂上罷職幷分揀。事雖駭眼。飭已行矣。前知敦寧尹塾敍用。
정조 8년 · 목
敎曰。藥院提調未差之代。以今日敍用正卿擬入。又敎曰。亞卿乏人。甚於正卿。同春秋未差之代。問于大臣加望。○因同春秋望筒。敎以。藩任遞易。所係不輕。則豈可因一同春秋望。無端內擬乎。完伯自是吏議久次。今政雖不加望。自可陞品。況俄下傳敎。以位著苟簡爲言。而只以外任一人單擧。殆若非此莫可者然。能無突兀之嫌乎。此望筒勿施。三望幷加望以入。雖以銓堂事言之。食後下敎。過申始還。該堂事極爲駭然。吏曹參議黃昇源。下義禁府推考。待其政事畢度。捧傳旨。○以鄭好仁爲兵曹判書。安鼎大爲掌令。李兢淵爲副應敎。○吏曺啓言。副應敎望。前校理李兢淵。誤以副校理書八受點。而副校理望。又爲擬入。惶恐待罪。元單子請勿施。敎以。三司去就。關係何如。無窠而作窠。有此勿施之請。此曾所未聞。卿之做錯。已自昨日薦望加望混同受來時。彰著無餘。疊擬事猶屬細故。卿則爲先從重推考。原望筒勿施。○以朴廣源爲副修撰。洪樂命爲禮曹判書。吳載純爲工曹判書。鄭昌順爲判尹。金尙集爲禮曹參判。尹塾爲內醫提調。尹東暹李在協爲知經筵。朴祐源爲同成均。權導[噵:I-PERSON]爲知春秋。鄭昌順鄭好仁爲同經筵。韓光會爲右參贊。宋載經爲同春秋。○敎曰。新除同義禁許遞。加望人擬入。○以金憙爲同義禁。○因吏曹判書望筒。敎以。入擬者只四人。而三人外任。一人衆所共知有實病。元在外者。見今大政隔日之時。實無下點處。壅悶極矣。不得不復申此意。卿須諒之事。參政政官。更爲進去傳諭。受薦以來。見分曉鍾將下。往來之際。將又徹漏。待天明進去。開門後入來開政。政官姑令退去。
정조 8년 · 강
命兵曹判書鄭好仁。記過待令。
정조 8년 · 목
因三牌啓辭。敎以。豈可如是違牌。更卽牌招。違牌勿爲呼望。又因懸牌啓辭。敎以。今日朝廷。雖曰無一事可恃。所謂君綱臣分。猶有不泯者存焉。況本兵宿衛重地。師律所關。而旣無衆所共知之情勢。則一疏足伸處義。而四下召牌。乃敢懸牌。昨日今日兩銓長。惟以懸牌爲事。有若不欲彈冠於今日者然。吏判則云有家訓。尙可恕也。兵判目下擧措。不但以駭然言。若此不已。予將不得備置兩銓長乎。宮城巡綽之事。所關尤何等莫重。面因其懸牌。又欲無端闕却。以此以彼。國綱師律。掃地盡矣。兵曺判書鄭好仁記過。春塘臺殿座處所。待令。政院之曲循稟啓。巽軟甚矣。武承宣之故。不敢出一口氣而然。該房承旨爲先從重推考。
정조 8년 · 강
御春塘臺。拿入兵曹判書鄭好仁。
정조 8년 · 목
自內詣春塘臺陞座。予曰。兵判拿入前排待令。予曰。近來朝綱解弛。師律紊亂。至於爾今番事而極矣。夫宿衛重地也。本兵重任也。今者用爾。非以汝爲有才能。爾之前後罪過。不爲不少。而滌瑖擢用。蓋有意焉。要使爾惕念知懼。俾效圖報之誠。而乃敢四違召命。末乃懸牌闕外。終無承膺底意。此何擧措。此何道理。雖有情勢之人。苟非所遭之至慘者。例皆出肅。仍受命召而後。更爲處義。猶之可也。今乃不此之爲。留牌不肅。略無顧忌。致使莫重宮城巡綽。廢而不行。此豈非爾之極罪乎。且爾無大段情勢。衆所共知。設有些少難出之端。一疏足申廉隅。爾何敢容易懸牌。作此無前例之事乎。別軍職趙心泰出而傳命。好仁對曰。陳疏備堂。皆在罪罷中。而臣獨轉罪爲榮。此臣難冒之一端也。無他可達之辭矣。予曰。重臣蔡濟恭之所遭。可謂無比矣。然而以本兵之長。猶且出肅。趙瑗[㻐:I-PERSON]有所遭之後。三牌出肅。似此情勢。實難出脚。而猶且若是者。蓋以本兵之長。所重異於他職。不敢顧私也。爾則有何情勢。作此無前例之事乎。更爲嚴問以奏。心泰又出而傳命。好仁對曰。倉卒不能詳審。只聞趙瑗[㻐:I-PERSON]有懸牌之例。不免犯科。惶恐無地矣。予曰。苟有一分嚴畏之心。豈若是容易犯科乎。大抵爾有兩大罪。一則壞朝綱。一則犯師律。予非不知棍問。而當此盛暑。有致斃之慮。只命削黜。門限前斯速出去。予曰。吏議馳往大臣家。同春秋薦望受送。仍爲留住。受吏判薦望以入。
정조 8년 · 강
命朴光晦査事。不多日內修啓。
정조 8년 · 목
敎曰。日前次對。朴光晦供辭査事。使之申飭擧行。而朝令之下。許久遲滯。有關紀綱。不多日內修啓事。令該府更加嚴飭。
정조 8년 · 강
命兵曹判書鄭好仁削黜。
정조 8년 · 목
敎曰。六官之長。本兵居其一。去就之際。廉防不可不顧。然其爲任。掌宿衛總諸營。師律所關。處義自異。如無遭罹切急。情地臲卼。則元不得屢違召命。至於懸牌。尤屬不常之擧。此兵判所叨見任。義無必辭。向者聯疏之日。始不與聞。及其書呈之際。僅塡名字。處分區別。豈忽斟量而然。設或以此引義。三違過矣。一疏足矣。又況促飭開譬。何等丁寧申複。則慢若不知。致令召牌。一日四請。畢竟有懸牌之擧。宮城巡綽之廢却。本兵命召之封置。今不知爲幾日。宿衛之疏虞。且姑捨是。師律之解弛。尤無可言。近於廟堂公議。予不欲刺口容舌。目下所餘者師律。豈令任其放倒。記過之命。蓋爲是耳。聞其所對之辭。有若今日朝廷。不敢遽然出脚者然。乃反雜以俚語。極意周遮。此亦勇於私鬪。故然乎。此兵判。猶且不畏朝綱。餘尙何說。本罪之外。帳前擧措。萬萬駭然。文武雖殊。均是佩符之臣。而似此體統。似此口氣。委其滋長之不已。本兵之長。將無備置之時。非不知嚴加勘律。外面看之。誠有怒甲移乙之嫌焉。不以實之律。不必準勘。兵曹判書鄭好仁。亟施削黜之典。人雖柔善。職是本兵。如是處分。或爲振礪之一端矣。因此而有提飭者。在者廷臣之嚴於出處者。受符之任。處義自別。如上所云云。此後本兵。如有無端懸牌之擧。而該房輕先稟啓者。該承宣當重勘。該判堂亦當以師律從事。幷以此意嚴飭
정조 8년 · 강
召見承旨李文源兪彥鉉于誠正閣。
정조 8년 · 목
予曰。昨日風勢。果不妨於秋農乎。文源曰。旱餘之風。有暵乾之憂。而積雨之後。少無所妨矣。予曰。穀之能免風災。以其氣之旺盛。而方今朝廷之上。無氣久矣。風波頻作。朝象潰裂。每一念至。誠不知畢竟之至於何境矣。予於朝臣。豈有彼此乎。用捨之間。扶抑俱難矣。自夫兩年荐歉。民憂溢目。用心頗苦。今則此憂少紓。而世道之莫可鎭靜。人心之莫可收拾。作一愁塊。自外面觀之。似無勞心處。而自裏面論之。無非用心處。近日偶然對鏡。則白髮已生。此予苦心之致也。文源曰。承此下敎。自不覺驚心矣。予謂彥鉉曰。故相以典故名。有所著述乎。彥鉉曰。先臣平日。留意典故。至於晩年。亦嘗從事。而著述册子則無之矣。予曰。故相文集。有所修整乎。當爲幾卷也。彥鉉曰。姑未修整。而如出草。則似可爲十五卷矣。予曰。故相有別號乎。彥鉉曰。先臣本無別號。嘗以知守二字留意。而雖在家時。亦未嘗自稱矣。予曰。今日朝象不佳。日漸層激。若是紛紜。不知歇泊於何處矣。雖以大臣言之。一邊請討。一邊引義。朝而待命。夕而薦望。古豈有如是耶。予聞故相立朝。伊時各立偏黨。互相傾軋。而其威望風采。自不失大臣體貌矣。向日朴光晦査事。雖未究竟。終涉未安矣。懷德。宋氏世居之地。先正杖屨之鄕。設有些少事。豈可專事噴薄。若是訐揚乎。誠是不韙矣。彥鉉曰。惹起鬧端。不過微細。而如是葛藤。聖敎誠至當矣。
정조 8년 · 강
命進御淸暑六和湯。自今日停止。榻敎也。
정조 8년 · 강
領議政鄭存謙疏陳病狀乞遞。仍自引。賜批。
정조 8년 · 목
疏略曰。臣兩載尸素。百無猷爲。雖以近日事言之。沐浴之論。未免作輟之歸。顚錯之擧。徒貽酬應之煩。職屬虛縻。義在必遞。而顧今病勢。雖欲陳力。亦不可得矣。章奏仰籲。恐歸辭巽。筵席陳懇。未蒙允許。近因憂煎。疾勢益劇。自汗喘促。俱屬危惡。文字締構。無以自力。一向泯默。尤增悚愓。昨以薦望受來之違式。至有銓堂推考之命。此亦臣不職之罪。惶恧交幷。無以自措。亟命鐫遞。仍賜重勘。批以。近見卿神觀消瘦。已以加意將攝之意。日昨有筵敎。何至於尋章言懇耶。薦望加望之混同受來。責在銓堂。卿則何有。卿須安心勿辭。益加善攝。俟少間視事。仍命遣史官傳諭。令藥院相當劑。遣御醫賚傳。
정조 8년 · 강
咸鏡監司李命植陳疏自引乞遞。賜批。
정조 8년 · 목
疏略曰。昨春尹得孚朝參時所懷。罔有餘地。固宜休官。不廁班聯。而嚴命所迫。微諒莫守。每一循省。愧汗沾背。卽伏聞得孚又申前說。極口醜詆。臣不欲與之較卞。而至於世道之憂。誠爲不細。淫朋比德。構殺異已等語。彼亦人耳。何忍以此發諸口而筆之書乎。看來駴怖。不忍正視。遭罹之奇怪。情地之臲卼。無以復對於人。自立於世。俯仰天地。此何人哉。南望雲天。涕淚縱橫。將臣藩任。亟行鐫免。批以。人言無足爲嫌。卿心亦豈不諒。卿其勿辭察職。
정조 8년 · 강
遞承旨具明謙李得濟。以宋鍈鄭啓淳代之。尋遞鍈。
정조 8년 · 목
敎曰。左承旨右承旨許遞。前望單子入之。待下批牌招察任。○政院。以鍈方在奪告身中。何以爲之啓。敎以。勿施。
정조 8년 · 강
右副承旨鄭啓淳疏陳應避之嫌乞遞。踏啓字。
정조 8년 · 목
啓淳與都承旨李崇祜。有親査應避之嫌也。
정조 8년 · 목
以趙時俊爲吏曹判書。李在協爲兵曹判書。鄭昌順爲刑曹判書。徐浩修爲知敦寧。
정조 8년 · 강
以尹東晢爲判尹。
정조 8년 · 목
敎曰。漢城判尹前望單子入之。
정조 8년 · 강
刑曹判書鄭昌順。工曹判書吳載純疏辭新資。幷賜批。
정조 8년 · 목
批以。實循久次。卿其勿辭行公。
정조 8년 · 강
兵曹判書李在簡疏辭新除中權之任。賜例批。
정조 8년 · 강
遞承旨兪彥鉉。以金思穆李益烍李暃揆爲承旨。尋遞暃揆。以李時秀代之。
정조 8년 · 목
敎曰。同副承旨許遞。前望單子入之。又敎曰。在外承旨許遞。前望單子入之。
정조 8년 · 목
予曰。自近日以來。疲於酬應。精神頓減。或有下敎之事。而旋又忘置矣。右相箚入之後。全然忘却。若無院中取稟。則幾乎過了此日矣。
정조 8년 · 강
以具明謙爲左捕將。口傳也。
정조 8년 · 강
汰拿吏曹佐郞趙濟魯李度謙。以曺允大爲吏曹佐郞。
정조 8년 · 목
政院啓言。吏曹佐郞趙濟魯李度謙。未詣闕外。謂有情勢。終不入肅。事體未安。所當重勘。而本院請推外。無他罰。何以爲之。敎以。渠輩所叨。卽進退堂下文臣之職也。處義之際。必須適中。庶可表率。而今以猥屑不近理之事。梗作話欛。新除之下。無端不肅。飭敎之後。又復煩浼。此自銓郞以來所未有之擧。不覺一哂。雖非渠輩。豈無銓郞。該郞廳等。幷先汰後拿。都政不可無郞官。前望單子入之。
정조 8년 · 목
政院啓言。各道道臣。除非拿問與削黜。則凡干狀啓。不得以都事代行。而咸鏡監司李命植。謂有情勢。分賑及同推啓本。以都事替代。極爲未安。請推考。允之。○敎曰。如無拿命。又非削黜。小大陳聞之事。都事毋得替行。自是不易之規。近來諸道。不有常典。無難替行。不特此伯爲然。須有別般申令。可無襲謬冒禁。以此意令廟堂措辭。嚴飭各道。
정조 8년 · 강
召見工曹判書吳載純。藥院提調尹塾于誠正閣。
정조 8년 · 목
予謂載純曰。卿是久次。今陞正卿。予心亦幸矣。閣職本無時原任之別。直學雖當遞解。亦何傷乎。載純曰。臣前後所叨。無非濫竽。又蒙陞擢之恩。不勝惶愧矣。予曰。 崇陵外裔。始有正卿。今日欲致祭於都尉矣。 先朝曾於卿陞資之時。有感舊之敎。尙今思得矣。仍謂塾曰。卿之向來事。果何故耶。卿每有此等之擧。予甚悶然。卿之地處。異於他人。尤當謹愼。而向來事。不善爲之矣。塾曰。今承聖敎。不勝惶悚。而向來所遭。毫無所失矣。予曰。卿每事皆稱善爲。不自知非。此卿之病痛也。塾曰。若有所失。則豈敢自是乎。予曰。此後則加勉於此等事也。承旨李文源曰。箕伯狀啓有做錯處。俄欲啓辭請推矣。今旣入侍故敢達矣。予曰。出去後以啓辭爲之。予謂承旨金思穆曰。主第祭文。當親製以下。而故判書吳斗寅家祭文。使內閣知製敎製進。而今日內使之擧行也。鄭好仁方在何處云耶。思穆曰。在慕華館近處云矣。予曰。慕華館太近。承旨通報。使之遠出江郊也。
정조 8년 · 강
命海昌尉明安公主主第致祭。忠貞公吳斗寅祠宇。一體致祭。
정조 8년 · 목
敎曰。壬辰陞資時。 先朝下敎。今對重臣誦傳。而崇陵外孫。初登正卿。予庸感愴。海昌尉明安公主主第致祭。致祭承旨。右副進去。忠貞公祠宇。一體致祭。遣禮官設行。
정조 8년 · 강
召見纂輯堂上鄭昌順于誠正閣。
정조 8년 · 목
予曰。今日左相箚。言甚簡淡。予庸感歎矣。承旨李文源曰然矣。予謂昌順曰。卿兄弟俱登卿月之班。可貴矣。昌順曰。臣以微門。過蒙謬恩。惶感無地矣。予曰。卿聲望才諝。俱著勞勩。允合陞擢。何爲過辭。卿之所掌兵典。幾何爲之。昌順構成草本。一經睿覽後。可以稟旨爲之矣。予曰。續大典經國大典中。今所不行者。何以爲之。昌順曰。未承下敎之前。豈可一字增減。予曰。凡例浩漫。則非册子模樣。如此者。以小註錄之。恐似不妨矣。昌順曰。如有當改處。付標以下。則可以倣而爲之矣。予曰。卿任纂輯之役。本職可以許遞矣。仍謂承旨李崇祜曰。監賑使之行。何當入來云耶。崇祜曰。似在來旬後矣。
정조 8년 · 강
左議政李福源上箚陳勉。仍自引。賜批。
정조 8년 · 목
箚略曰。聖人天也。其德則中和其象則尊嚴。容受以達聰明。肅殺以行號令。剛柔舒慘。不失時義然後。可以通天下之志。除天下之患也。伏覵殿下。辭敎多失平。處分多過中。當肅殺處。施以雨露。當容受處。加以雷遲。譴罰日降。班聯殆空。上下否隔。氣象消沮。此莫非臣進不能格天。退不能盡職之罪。而耿㸎過憂。竊恐萬化之原。或欠和平之體。惟聖上念哉。庸陋賤臣。三載伴食。無一事對揚。無一言匡弼。重以擧措顚錯。進退郞當。旬日之間。胥命者八。聯箚者六。昨請討逆。今請被譴。夕而泥首。朝而彈冠。道路傳笑。輿儓竊議。雖荷聖度。不卽斥黜。而一段廉隅。臣亦不泯。其何敢憑恃寵靈。戴罪視事哉。亟賜鐫免。仍治臣罪。批以。認出匡弼之誠。在予可作頂門一針。敢不受而爲謝。附陳引免事。特事勢適然耳。卿則何有。安心勿辭。卽起視事。仍敎曰。此批答。遣史官傳諭于左議政。近日爻象之乖剌。擧措之顚倒。是豈卿等之咎。因予不能導正。以貽朝廷無限羞恥。一則予也。二則予也。予方反躬自咎之不暇。此際卿等長弟。深引。章箚迭上。朝廷添一紛紜之端。卿等何不深諒耶。此意亦欲使領右相知之。卿其勉出僚相。共參明日賓對事。一體傳諭。
정조 8년 · 강
右議政金熤陳箚自引乞遞。賜批。
정조 8년 · 목
箚略曰。臣再叨匪據。無一裨益。義理晦塞。王綱凌夷。卽今日危亡之兆。而不能生死向前。身擔力闡。人志詿誤。世道乖盭。卽今日已形之狀。而不能彈誠彌綸。先事塞源。臣罪臣固自知。而況今大義未伸。凶逆偃息。聲討之論。未蒙聖心之孚感。反承嚴敎。處分過當。苟究其由。莫非臣罪。且懲討之請。臣與諸宰。合辭而同聲。諸宰被罰之日。臣亦在應罷之科矣。何殿下區而別之。姑且縻之。不念爲刑政之累耶。先罷臣職。仍勘臣罪。批以。朝因左揆批。予意略已及之。卿聞知未。噫予之爰立于卿。豈有他哉。無出於直諒二字。予以是許與。卿以是自任。抑亦廷臣之所共知。欲望卿日陳昌言嘉猷。俾予一政一令。無一不出於正。以之俗套丕變。治敎休明。卿須試思之。今日朝廷。果似何等時也。刑法卽勵世磨鈍之具。而卷舌同聲。應之如響。令之俯則俯。令之仰則仰。眞所謂影子世界。宜乎卿之憂時慨世。不欲藉手立朝。予亦昧昧。不知何辭可能譬解于卿。然董整之責。捨卿等何以。噫旣往雖不足諫。來者庶幾可追。卿若克殫乃心。以副予區區期勉之誠。是豈但爲予一人之幸。實卿等之幸。卿須安心。勿復控辭。卽起視事。仍命遣史官傳諭。
정조 8년 · 강
同義禁金憙疏辭新資。賜批。
정조 8년 · 강
遞承旨趙興鎭李文源。以奇彥暃金憙代之。尋遞。
정조 8년 · 목
敎曰。左副承旨見有實恙許遞。前望單子入之。又敎曰。右副承旨許遞。前望單子入之。又敎曰。在外承旨許遞。前望單子入之。又敎曰。左承旨聞有親病。無以供劇云許遞。前望單子入之。待下批牌招察任。
정조 8년 · 강
遞刑曹判書鄭昌順。
정조 8년 · 목
敎曰。事務相妨。刑曹判書鄭昌順許遞。
정조 8년 · 강
命新除吏判。申飭行公。
정조 8년 · 강
敎曰。都政隔日。新除吏判牌招。申飭行公。○因吏曺判書趙時俊違牌傳旨。敎以。待開門牌招。同參政事。
정조 8년 · 강
分揀趙錫穆等禁推。
정조 8년 · 목
因前獻納趙錫穆。掌令成穎。過限不來禁推傳旨。幷敎以。分揀。
정조 8년 · 강
掌令安鼎大疏論蔡濟恭。賜批。原疏逸。
정조 8년 · 목
批以。旣以恐傷二字。鉗作重臣罪案。旋言予過於曲庇。恐傷重臣。上下段恐傷云云。有若照應綴文者然。似此口氣句法。爾從何學來乎。文字間抉摘之習。予深惡而痛禁。故不加罪於爾。使近日羅織者觀爾疏。其可無一言乎。
정조 8년 · 강
召見承旨黃昇源于誠正閣。
정조 8년 · 목
予曰。安鼎大使之卽爲詣臺。牌去來催促。注書沈晉賢承命出傳。予曰連爲催促。兼春秋金健修出問回奏曰。鼎大方在朝房。而官服未及持來。未卽承牌矣。予曰。臺臣雖私出入。必具官服。法也。今者來詣朝房之時。不服官服云者。極可駭然。臺諫乃執法之地。而如是犯法。臺臣雖未諳法例。書吏所由。何不指導乎。刑曹郞廳發牌。使之以此筵敎。問於安鼎大陪吏及陪隸後草記事分付。安鼎大連爲催促。使之先入侍後謝恩。鼎大進伏。予曰。臺臣以恐傷二字。爲蔡濟恭罪案。而又以恐傷二字。斥言於上。文字抉摘。旣非美事。故姑不加罪於臺臣。而在臺臣之道。豈可無一言引避乎。
정조 8년 · 목
避嫌略曰。臣才識言議。不合於耳目之任。而適當大論方張之日。冒進一疏。恐傷先王之明一句。卽蔡濟恭之凶言也。渠豈敢以在趙之樂毅自處耶。以是歷陳之際。下叚惟恐有傷之傷字。卽害字之意。而臣是明經出身。不知字句照應之法。率爾下字。致勤嚴敎。何敢晏然於臺次乎。請命遞斥。批以。勿辭。
정조 8년 · 강
罷承旨李益烍職。重推金思穆李時秀。
정조 8년 · 목
敎曰。安暃大疏數行謊說。無足掛齒牙間。而在出納之地。目擊似此句語。初不留難。汲汲捧入。烏在其惟允之意哉。臺臣則不欲抉摘爲罪。姑且含垢。承旨亦不得勘罪可乎。當該承旨罷職。在院承旨一幷從重推考。
정조 8년 · 강
以鄭東浚黃昇源金宇鎭爲承旨。
정조 8년 · 목
予曰。今日安暃大事。承旨聞之乎。驅人於惡逆之地。而乃反用其句語。誠駭然矣。宇鎭曰。誠駭擧矣。予曰。昨日左相箚。語甚簡淡。予所感歎矣。宇鎭曰。此誠丙甲以後疏箚中。所罕見矣。
정조 8년 · 강
命吏曹判書趙時俊。申飭開政。
정조 8년 · 목
因三牌啓辭。敎以。事體所在。極爲未安。更卽牌招。申飭開政。都政亦於一兩日內擧行。仍令擇日以入。又因四牌啓辭。敎以。更爲牌招。違牌勿爲呼望。
정조 8년 · 강
吏曹判書趙時俊疏辭新除天官之任。賜批。
정조 8년 · 목
批以。卿其勿辭。入來開政。
정조 8년 · 강
吏曹參判李敬養。以母病陳疏乞遞。批許救護。
정조 8년 · 강
都承旨李崇祜陳疏自引。賜批。
정조 8년 · 목
疏略曰。伏見傳敎。有憲疏捧納承旨罷職。在院承旨推考之命矣。凡有譴責。臣當爲首。何敢以適在藥院。特命分揀。有所自恕。亟降威罰焉。批以。卿其勿辭行公。
정조 8년 · 강
罷副司直尹塾職。上疏還給。
정조 8년 · 목
疏略曰。臣人微根孤。百無一肖。人之侵侮。勢所固然。而至於向日御營大將李柱國事而極矣。臣家在城外。距闕不近。故自前有公故之時。帶隸必於曉頭來待。今十六日。殿講日也。臣蒙點於寶劍。且以知敦寧肅謝。下隸齊會其中總府隸及別陪一名。爲御營巡卒所執。驅到該將臣家。入番執事。謂以將臣入睡。擅自決棍而放。臣到闕之後。言送該將臣。要治該校擅棍之罪。則頗有不平語。且以爲執事擅棍。自來營規云。故臣不勝駭異。果爲出牌。捉囚該校之婢子矣。將臣送伻請釋。其言乖悖。故故爲之不釋。乃有彼草記之擧矣。誣罔明天。無少難焉。其心所在。得無不直無嚴之歸乎。彼將臣若無媢嫉甘心之意。則不必構捏至此。若使臣非覊旅無援之人。則亦不當凌藉如斯矣。噫。將臣而擧卿宰姓名於草記者。前後無聞。如臣疲劣。雖不足恤。而其於貽羞朝廷何。乞解臣內局提擧之任。仍使永斥。○敎曰。朝家之所以眷待此重臣者果何如。在重臣謹畏之道。固當十倍他人。而此重臣之近日處事。多見其不槪。至於今番事。而此何等怪底擧措。特因匿瑕之意。乍罷旋敍。昨日筵席。開譬諄複。又當受以爲罪。渙然覺悟。而自是太過。執迷不知變。此猶不足。今此滿紙疏語。無非反詈之說。而至以其心所在等語。盛氣噴薄。容易加人。似此口法。予所痛惡。然則事關此重臣。其莫敢誰何然後。始快於此重臣之心乎。初旣蔑法而干科。末又文過而燈非。不可以纔經勘過。有所容恕。行副司直尹塾罷職。此上疏還給。
정조 8년 · 강
有政。吏曹判書趙時俊。兵曹判書李在協進。
정조 8년 · 목
以趙鼎鎭爲吏曹參議。李碩九爲獻納。權導[噵:I-PERSON]爲刑曹判書。吳載純鄭昌順爲都總管。
정조 8년 · 강
領議政鄭存謙初度呈辭。賜不允批。
정조 8년 · 목
批以。溫諭屢宣。期卿心之或悟。懇牘忽至。慨予誠之未孚。不以敦迫爲嫌。莫曰疾病難强。顧今國事多艱之日。豈是元輔言退之時。坐巖廊而贊一人。語其職則巨川有舟楫之利。經邦國而撫百姓。論其道則元首賴股肱之良。逮小子承丕緖之初。果誰爲相。簡廷臣董庶官之望。惟乃克賢。豈料范平章之告病。乃有裴晉公之辭官。覽疏懇而暫許調治。方須遄復之喜。計年期而未及遲暮。固非釋負之時。嗟。寡躬敷心腹之誠。前旣誕告。以大臣體羽翼之念。令何遽辭。慰釋甚勤。庶遜辭之毋固。責任旣重。豈去就之自輕。所辭宜不允。故玆敎示。想宜知悉知。製敎李鎭恒製。
정조 8년 · 강
遞承旨鄭東浚。以朴祐源代之。
정조 8년 · 목
東浚牌不進。敎以。許遞。前望單子入之。
정조 8년 · 강
召見記事官尹行任于誠正閣。
정조 8년 · 목
予曰。觀爾神色。病狀似未差愈矣。行任曰。尙未快祛矣。予曰。爾其出去調病。持此綸綍册子。趁再明日書入也。
정조 8년 · 강
領議政鄭存謙再度呈辭。賜不允批。
정조 8년 · 목
批以。渙誥已宣。惟造朝之是望。巽牘申徹。何困我之至斯。復此諄諄。毋或邁邁。惟卿恃心謹約。慮事周詳。先后知人。班旣躋於卿月。寡躬繼緖。卜初叶於金甌。間許樞司之養閑。初非相捨。重畀巖廊之隆寄。實欲仰成。云胡注意冞篤之餘。遽有奉身以退之懇。當天時敲赫之際。雖榮衛之小諐。値朝象泮渙之所。豈宜重負之遽釋。予所知卿者在。卿何負予而歸。於戲。語其行藏。大臣無潔身之義。論以道理。君子有鞠躬之誠。須亟斷巽讓之章。以共濟屯艱之會。所辭宜不允。故玆敎示。想宜知悉。知製敎申思運製。
정조 8년 · 강
諭左議政李福源。右議政金熤。
정조 8년 · 목
敎曰。昨日卽卿等進見日次也。卿等皆引義不出。顧今元子智思日開。凡於言動起居。政宜隨處導牖。卿等雖欲引義於相職。豈或逡巡於本任。玆遣承旨。諭予至意。卿等勿復控辭。分日如例進見事。承旨傳諭于元子輔養官左議政右議政。仍命同副承旨傳諭左相。右副承旨傳諭右相。
정조 8년 · 강
遣承旨詣 懿陵。奉審摘奸。
정조 8년 · 목
予曰。所抄日記。今至何境耶。宇鎭曰。幾盡爲之。今日內似可畢役矣。
정조 8년 · 목
予曰。連日東風。傷穀必多。予心之憂。曷有其極。今玆之雨。幸而周洽。言念民事。誠歡誠喜矣。祐源曰。此正所謂好雨知時者矣。予曰。卿今日何不早爲仕進乎。祐源曰。臣所掌編摩之役未訖。故不能趁早仕進矣。予曰。前二直學許。亦令催促書進也。
정조 8년 · 강
命明日親政爲之。處所以宣政殿爲之。
정조 8년 · 강
領議政鄭存謙三度呈辭。賜不允批。
정조 8년 · 목
批以。昨宣再論之批。冀卿心之或回。今見三辭之單。慨予志之不諒。實非所望於卿者。此豈可退之時耶。念昔爰立之初。旣簡心之非偶。逮玆重卜之後。果注意之何如。得之天而樂易寬平。夙著雅望。措於事而鍊達綜密。蔚有華猷。惟近年濟民之方。多賴廊廟之區晝。顧平日體國之悃。尤期世道之鎭安。豈料胥命尋箚之餘。乃有引疾祈免之擧。雖朝廷適値多事。是豈難安之端。而去就或近占便。恐欠相須之義。況時艱非止一兩。何卿單至于再三。六對之賓席久虛。莫近日若。八路之簿書多滯。奈國事何。時憂與疾病俱深。惟巽牘縱有以也。君道倚輔相爲治。而渙誥寧可已乎。宜竭濟屯之誠。無懷嘉遯之志。於戲。念大臣同休戚之義。豈忍若斯。思古人有進退之憂。庶幾改止。勉副至意。亟斷來章。所辭宜不允。故玆敎示。想宜知悉。知製敎申思運製。
정조 8년 · 강
同副承旨黃昇源。以左議政李福源附奏啓。
정조 8년 · 목
書啓以爲。臣奉聖諭。馳往傳諭于元子輔養官左議政李福源處。則以爲。俟勘之中。近臣宣諭。以元子宮進見之意。辭敎鄭重。惶隕感激。莫省置躬之所也。職忝輔養。朝夕瞻望之願。豈不耿耿。而相職未解之前。實無冒入之望。更瀝肝血。以俟處分云矣。
정조 8년 · 강
右副承旨李時秀。以右議政金熤附奏啓。
정조 8년 · 목
書啓以爲。臣奉聖諭。馳往傳諭于元子輔養官右議政金熤處。則以爲。職名未遞之前。義不敢冒入。日次曠闕。悚愓冞切。近密之臣儼臨。十行之諭誕宣。且感且惶。無所容措。顧今仰望者。亟施譴遞之恩。以開進身之路。俾得自效於本職也云矣。
정조 8년 · 강
左議政李福源右議政金熤聯箚乞遞。賜批。
정조 8년 · 목
聯箚略曰。不意恩綸。近臣賚傳。以元子宮進見事。明示去就之義。俾免曠闕之罪。雙擎九頓。感愧交幷。日昨筵中。親奉聖敎。近於學言學步之節。大有日就月將之慶。入瞻之願。比前益切。而顧臣等目下情地。實有萬萬不獲已者。雖聖慈屢賜寬敍。奈公議之至嚴何。一邊祈免。一邊赴朝。處義乖謬。擧措苟簡。其爲駭觀聽而羞朝廷。豈細故也。亟遞臣等議政之任。俾得效誠於輔養之職。批以。大臣去就。所係何如。何爲而作此深引之擧耶。予不多誥。卿等諒之。輔養之任。何關於廊廟。而輪次進見。未免因此遷延。卿等何不念及於此。況今秋序隔日。新涼欲生。左右輔導。此政其時。卿等何暇言私。卿等安心勿辭。卽起視事。以副顒企之至意。仍命遣史官傳諭。
정조 8년 · 강
命禁御營私習。後日次爲之。
정조 8년 · 목
因兩營取稟。幷敎以。雨勢如此。後日次爲之。
정조 8년 · 강
命前吏曹佐郞趙濟魯李度謙仍任。
정조 8년 · 목
義禁府啓言。前吏曹佐卽趙濟魯李度謙原情。泛稱遲晩。所當請刑。而曾經侍從。請除刑推。議處。敎以。付過放送。仍任前職。使之待明朝肅謝。
정조 8년 · 강
御宣政殿。行都政。吏曹判書趙時俊。參議黃昇源。佐郞趙濟魯李度謙。兵曹判書李在協。參判蔡弘履。參議尹弘烈。參知柳誼進。
정조 8년 · 강
以兪漢敬李顯靖爲校理。李集斗沈樂洙爲副校理。柳孟養李鼎運爲修撰。徐美修爲副修撰。黃昇源爲吏曹參議。金思穆爲兵曹參判。李謙煥爲承旨。
정조 8년 · 목
敎曰。玉堂前望單子入之。又敎曰。吏曹參議前望單子入之。待下批牌招察任。又敎曰。兵曹參判前望單子入之。又敎曰。承旨有闕。前望單子入之。
정조 8년 · 강
領議政鄭存謙四度呈辭。賜不允批。
정조 8년 · 목
批以。予辭已竭。凡慰諭者有三。卿心莫回。何遜讓之至四。安危斯係。去就豈輕。惟卿雅度疏襟。宏猷卓識。憂時之髮雖變。滿面精華。鎭俗之望愈隆。持身沖挹。頃當美恙之暫苦。幾連牘而丐閑。旋因溫諭之屢宣。遂臥閤而論道。所以倚畀者重。誰知朝象泮渙之憂。可見期望也深。遽致元輔辭遜之懇。疾病雖因旡妄。必有良已之時。君臣亦如家人。所貴交孚之吉。苟有必可辭之義。豈曲副之或難。實無深自引之端。是敦迫之不已。矧今難虞之溢目。尤急輔相之協心。國計民憂。有十分難支之勢。人心世道。無一毫可恃之形。詎緩拯救之方。宜亟鎭安之策。於戲。都人擧手。爭望司馬之重來。政簿成堆。留待姚崇之一出。須體托股肱之意。毋孤敷心腹之言。所辭宜不允。故玆敎示。想宜知悉。知製敎申思運製。
정조 8년 · 강
命聯疏罷散卿宰幷敍用。前守禦使鄭尙淳等仍任。
정조 8년 · 목
敎曰。飭或施矣。以備堂聯疏事罷散卿宰。幷敍用。又敎曰。以不可數遞。處分傳敎。亦已及之。前守禦使鄭尙淳。禁衛前大將徐有大。御營前大將李柱國。前總戎使李昌運。幷仍任前職。
정조 8년 · 강
遞承旨朴祐源林錫喆。以徐有防金載瓚代之。
정조 8년 · 목
敎曰。職務相妨。左承旨許遞。前望單子入之。又敎曰。違牌承旨許遞。前望單子入之。○有防牌不進。敎以。處義過矣。更卽牌招申飭行公。
정조 8년 · 강
召見藥院提調金履素子誠正閣。
정조 8년 · 목
敎曰。藥房提調持湯劑入侍。○予謂履素曰。卿爲肇慶廟大祝堂上乎。對曰然矣。予曰。嘉善後除拜承旨爲幾次乎。對曰。堇爲數次矣。予曰。昨日輪對官入侍。卿之弟不入何故也。履素曰。雖緣實故。而萬萬惶懍矣。
정조 8년 · 강
遞承旨金魯淳徐龍輔李時秀。以朴祐源尹勉升趙鼎鎭李益烍爲承旨。
정조 8년 · 목
敎曰。右承旨右副承旨或不爲仕進。或呈病。幷許遞。前望單子入之。
정조 8년 · 목
以金夏材爲吏曹參判。黃昇源爲吏曹參議。兪彥修爲執義。朴廣源爲副修撰。李敬倫爲兵曹參判。金文淳爲工曹參判。
정조 8년 · 목
全羅監司趙時偉。以泰仁縣民家失火馳啓。敎以。値此歉歲。尤宜拔例賙救。民家另施恤典之意分付。
정조 8년 · 강
大司憲李聖圭上疏乞遞。仍請寢金載順等敍用之命。賜批。
정조 8년 · 목
疏略曰。臣苫塊餘喘。特垂錄孤之恩。除旨荐降。班聯舊儀。益愴往跡之追懷。矧今國賊假息。王章久屈。豈容如臣湔劣所可苟然充位也哉。乞遞臣職事在目下。略此附陳焉。噫臺啓停連。自有規格。日前金養淳之啓。若曰宜停。則預加商確。如例以停。而特因臺臣之不善周旋。未免做錯。而小報之屢改書布。已壞臺規。況諫疏已出之後。宜有釐正。而尙此伈泄。臣之所惜者。卽因一事之偶失。永作臺端之後弊也。臣謂近日詣臺兩司。不可無譴責也。又伏見歲抄下者。有金載順尹弘烈李普溫敍用之命。噫彼三人者。其所干犯。果何如也。護逆之罪。黨惡之狀。曾己臚列。則雖緣天網之太恢。遽爾薄竄之旋宥。至於收敍蕩滌。則實非嚴隄防明好惡之道。亟寢成命。批以。停啓之乖例被停者。便不明快。李集斗之刊削。良以此也。伊後詣臺臺臣。何必追究。附陳三人事。二猶己甚。一何竝擧。卿其勿辭行公。
정조 8년 · 강
大司諫尹坊上疏辭職。請寢尹弘烈李普溫等敍用。賜批。
정조 8년 · 목
疏略曰。臣素患疝癖之症。浹旬委頓。恩除之下。萬無承膺。乞賜鐫遞。卽伏見歲抄下者。有尹弘烈李普溫等敍用之命。噫彼兩人。當初臺啓。聲罪至重。竄配蒙宥。亦失太寬。今乃混入收敍之秩。便同無故之人。此豈世道之細故也哉。伏願更加三思。亟寢兩人收敍之命。以嚴隄防。批以。三司迭發。太過分數。所請不允。卿其勿辭。調理行公。
정조 8년 · 강
玉堂聯箚請寢成命。賜批。應敎李魯春。副校理曺允大。
정조 8년 · 목
聯箚略曰。臣等伏見歲抄下者。有尹弘烈李普溫敍用之命。臣等相顧愕貽。不勝訝惑。噫彼兩人之罪。可勝痛哉。附麗弘燮。爲其死友。事無大小。無不參涉。其奸情妖態。昭在臺啓。而混被旁流之擇。得返禦魅之跡。今又例加收簪之典。隄防漸弛。義理益晦。豈不大可寒心哉。亟寢成命。以存法紀。至於承宣。初不覆難。處爾頒布。臣等謂該房承旨施以譴罷之典。斷不可已也。批以。二人事。以決無不知四字。寘人於人鬼關頭者。無係隄防。有乖刑政。以是旣宥之。又敍之。予意豈無商量。該房承旨事。伊時元無該房。坐直下位。亦在應遞中。所請譴罷之典。無處可施矣。
정조 8년 · 강
兩司聯疏請寢金載順等敍用之命。賜批。持平愼師稷。獻納金東淵。正言徐有鍊閔慶世。
정조 8년 · 목
聯疏略曰。臣等伏見歲抄下者。有金載順尹弘烈李普溫敍用之命。噫彼三人。當初所坐。關係至重。其護逆黨惡之狀。前後臺啓。臚列無餘。薄竄旋宥。以至於收敍之境。隄防漸弛。義理愈晦。乞寢成命。以示隄防不可不嚴。義理不可不明之意。批以。三人事。憲長批。己言之矣。
정조 8년 · 강
命咸悅縣監李舒永。恩津縣監韓世裕分揀。
정조 8년 · 목
義禁府啓言。兩邑賑事。旣已告竣。咸悅縣監李舒永。恩津縣監韓世裕。當爲拿來。而不敢擅便。請上裁。敎以。今番分揀。
정조 8년 · 강
命軍堡守直軍孫仁達等議處。
정조 8년 · 목
左右捕盜廳啓言。軍堡守直軍孫仁達金小同論理草記事命下矣。今此孫仁達等所犯。似無隱情。而身爲衛卒。不愼守直。致有門鑰自開之擧。合施重律。移送秋曹。照法重勘。敎以。議處。又啓言。孫仁達等議處事命下矣。其在重門鑰嚴事體之道。刑配之律。斷不可已。而本廳周牢杖棍之外。無他可施之律。請從重決棍放送。敎以。此是棍放之罪乎。此草記勿施。卿等從重推考。更爲議處。
정조 8년 · 목
太廟秋享。在明日也。
정조 8년 · 강
召見藥院三提調及守令邊將初仕人于誠正閣。都提調徐命善。提調徐有隣。副提調李崇祜。
정조 8년 · 목
請診也。○予曰。日熱如此。不無暑症。而不至大段矣。昨政不少。物議云何。命善曰。大體好矣。予曰。兵判初當大政。邊將多窠。差擬不爽。有若熟手者然。甚可尙矣。命善曰。今番政事。果善爲之云矣。予曰。昨政有可觀。白東俊之寧邊府使。白師謹之陞六。李東野之初入仕。誠可貴矣。金思穆之特命陞資。意實不偶。緬惟 先朝甲辰。今値此歲之重回。烏可無此等收用之典乎。命善曰。聖敎誠然矣。予曰。領相五度呈辭已到。今日亦將以不允批答傳諭。而近無知製敎。如此時誰可製進乎。命善曰。玉堂中。豈有無知製敎一人之時乎。知製敎外製進人。臣未知之矣。予曰。右副承旨製進。
정조 8년 · 강
同副承旨李謙煥。以母病陳疏徑出。批許救護。
정조 8년 · 강
領議政鄭存謙五度呈辭。賜不允批。
정조 8년 · 목
批以。溫批四宣。擬前席之申諭。巽牘五徹。慨中心之未孚。顧今日何如時耶。念國事無可言也。世道如下山之勢。非一人所可挽回。名義有掃地之歎。嗟百度由是頹敗。危棋失着。誰是奠一局之才。滄海無津。宜須濟萬斛之手。惟卿名家世曺。王室藎臣。自 先朝而逮事寡躬。素知其不渝一節。以宰列而擢置上相。已期以共貞多艱。斷斷兮國耳忘身。立朝勵忠謹之操。恂恂若言不出口。居家著恬約之風。豈意倚毗之方隆。遽見辭遜之益固。進退際理亂斯係。期勉鞠躬之忠。君臣間誠信素孚。奚爲奉身之請。以平日憂國如家之念。亶宜與我共治。況此時扶顚持危之謨。其將捨卿何恃。於戲。大官義在體國。固知去就之不輕。時事日覺阽危。盍念大小之交勉。積瘁致旡妄之節。縱難造朝而經邦。善攝占勿藥之休。何妨臥閤而論道。毋替玆命。亟斷來章。所辭宜不允。故玆敎示。想宜知悉。知製敎金載瓚製。
정조 8년 · 강
遞承旨金宇鎭李時秀金載瓚李謙煥。以金履禧安聖彬李東馨徐龍輔代之。
정조 8년 · 목
敎曰。不爲仕進承旨幷許遞。前望單子入之。待下批牌招。推移入直。又敎曰。左副承旨聞有實恙云。院中苟艱。與陳疏承旨許遞。前望單子入之。
정조 8년 · 강
有政。吏曹參判李敬養進。
정조 8년 · 목
以洪宗藎爲獻納。曺遠振爲副應敎。權以網爲副修撰。
정조 8년 · 강
以曺遠振爲應敎。姜忱爲校理。李錫夏爲副校理。李東郁爲修撰。孟至大爲副修撰。李行源爲大司諫。李益運鄭景祚爲正言。
정조 8년 · 목
敎曰。玉堂臺前望單子入之。
정조 8년 · 강
命雨後農形。詳細狀聞。
정조 8년 · 목
因洪忠監司申大升農形狀啓。敎以。連日東風之餘。旋得甘霈云。言念民事。萬萬幸甚。雨後農形。遍問列邑。仍令各其守宰。躬審田野。詳細報來後狀聞。畿邑則旣雨旋晴。風不爲災云。而關西海西。則只聞得雨形止。雨後農形。亦卽詳細登聞事。分付該道。
정조 8년 · 강
飭迂路邑。除辭朝。
정조 8년 · 목
吏曹。以三水府使李元謙等除朝辭赴任事行會啓。敎以。前此申飭何如。而迂路諸邑。混請除辭朝。卿則推考。此啓目更爲磨鍊入啓。
정조 8년 · 강
改差慶興府使閔永喆。
정조 8년 · 목
永喆。以親年呈狀。吏曹啓請改差也。
정조 8년 · 강
以申鴻周爲唐津縣監。李潤春爲慶興府使。幷口傳也。
정조 8년 · 강
命秋曹殺獄回啓。次堂擧行。
정조 8년 · 목
因刑曹坐不坐單子。敎以。判書出代間。殺獄回啓。幷令次堂擧行。
정조 8년 · 강
行召對于誠正閣。召見纂輯堂上李時秀金載瓚。閣臣吳載純。承旨李益烍。玉堂李魯春朴廣源。假注書李敬五。史官李崑秀尹行任。
정조 8년 · 목
講朱子封事。○予謂載純曰。內閣卽首善之地也。旣奉御眞御製。事體至重至大。代撰職任。尤爲自別。如非矜式表率乎一閣之內者。難副其望。今者特選。予意有在。五日一赴亦非爲劇務。卿須加意愼重。無負揀拔之意。載純曰。聖敎若是鄭重。臣敢不竭力奉行於在職之時乎。予曰。纂輯之役。何當訖工乎。纂輯堂上李時秀金載瓚等曰。書役浩汗。恐難速成矣。予謂魯春曰。閣志刊役。始於初六日。伊日爾亦往會監印。館志序。亦爲及期製進事。傳于文衡也。
정조 8년 · 강
減下纂輯堂上李時秀金載瓚。
정조 8년 · 목
敎曰。纂輯堂上李時秀金載瓚減下。其代更爲啓下。
정조 8년 · 강
命明日展拜 景慕宮。
정조 8년 · 목
敎曰。明日當由月覲門。展拜 景慕宮。該房知悉。又敎曰。雨勢姑不放晴。明日月覲門設布帳置之。依近例。訓將來待率領事分付。又敎曰。明日雖有展拜之命。亦多已例。各司貶坐爲之之意分付。
정조 8년 · 강
召見藥房都提調李徽之及下直守令子誠正閣。
정조 8년 · 목
子曰。藥房殿最。何日爲之乎。徽之曰。過齋日後。當開坐矣。子曰。數年以來。民事罔涯。夙宵不能弛心。今夏雨暘適中。穡事有庶幾之望。宵旰之憂。可以少紓矣。徽之曰。大體秧苗及時。則自至豐登。老農之言。亦如此矣。昨年年事。不幸大無。如傷之恩。無處不被。從今以後。莫過於保嗇聖躬。古之聖王。亦不至過自勤勞矣。予曰。勞於求賢。逸於任人。予非不知。而其奈世道朝象。無一可恃。少大事務。自爾叢脞。不得不塡日勞心。予豈樂爲乎。予曰。爾新自襄陽來矣。本邑當此荐饑。目下所見果何如。吉州牧使具世勣曰。襄陽杆城等邑。畓多田少。又當麥歉。資活無策。到處民情。見方遑急矣。予曰。得無捐瘠之患否。世勣曰。昨年朝家惠澤。浹民肌髓。道臣守宰。悉心賙救。幸免塡壑。而間以時疾。不無慮死之患矣。予曰。北關年事亦未豐登。爾須克體分憂之意。下去善爲之。
정조 8년 · 강
命吉州前牧使卞至健奪符。待其到城外擧行。
정조 8년 · 목
承旨趙鼎鎭啓言。吉州前牧使卞至健。待交龜拿來事命下矣。新牧使才已下直。奪符宣傳官。當爲發送。故敢達。敎以。北道才經大賑。奪符宣傳官勿爲下送。待其到城外擧行。
정조 8년 · 강
命被論兩司竝許遞。下直守令當日辭朝。
정조 8년 · 목
敎曰。山林外在外被論兩司幷許遞。今日政差出。待下批牌招。以爲署經之地。未下直守令。待署經。亦令當日辭朝。
정조 8년 · 목
以徐有成爲司諫。李壽咸宋銓爲掌令。李祉永爲持平。趙錫穆爲獻納。沈鏗權裕爲正言。申益彬爲左尹。
정조 8년 · 강
遞掌令李壽咸宋銓。持平李祉永。以成穎魚錫齡爲掌令。李彥祜爲持平。
정조 8년 · 목
政院。以憲府無以備員開坐啓稟。敎以。在外及陳疏人幷許遞。與未差之代。前望單子入之。待下批牌招。以爲備員署經。
정조 8년 · 강
領府事金尙喆陳箚。乞解諸司提擧之任。乞休致。賜批。
정조 8년 · 목
箚略曰。目下最可悶者。諸司提擧。尙此羇縻。每當考績。輒煩頉稟。職務曠廢。寧有是哉。惟有奉朝請三字。庶爲臣一段自處之道。而前後籲天。一兪尙靳。若臣兼帶軍門所管。事體尤異。譯院總轄。酬應甚繁。不可謂閑司漫任。尤非臣老病者一向尸居之地。乞察臣情之決難强迫。先遞臣提擧之任。仍侈臣許休之恩。批以。前此屢及心腹之諭。卿庶或體悉矣。引年之請。決無副施之理。卿其諒之諒之。諸司貶坐。卽暫時磨勘之事。固知不至爲勞。箚中辭遜。萬萬過當。卿須安心勿辭。趁期赴坐。仍命遣史官傳諭。
정조 8년 · 강
副校理曺允大。以父病陳疏徑出。踏啓字。
정조 8년 · 강
持平李祉永。以父病陳疏乞遞。批許救護。
정조 8년 · 강
遞兵曹參判李敬倫。以蔡弘履代之。口傳也。
정조 8년 · 목
因兵曹堂上變通草記。敎以。許遞。
정조 8년 · 강
分揀東所衛將崔世達。汰哨官池得龜。
정조 8년 · 목
兵曹啓言。卽接集賢門入直哨官池得龜手本。則宮墻一間許。因雨缺落云。令紫門監。待明朝堅實圍把守軍。集賢門入直軍五名除出。嚴加守直之意分付。該所衛將尙不牒報。事甚稽忽。當該東所衛將崔世達。請重推。允之。敎以。衛將請罪事。直所稍間分揀。咫尺之地。有此頹圮之擧。則宜卽先報集賢門內入直別軍職處。以爲趁時微稟後。堅實圍排。而尙無一言皂白。該哨官汰去。
정조 8년 · 강
命訓局禁營御營字內病人。各別申飭。
정조 8년 · 목
因訓鍊都監禁衛營御營廳字內病人出幕草記。幷敎以。雨勢姑無霽意。各別申飭。俾無如前漂失之弊。
정조 8년 · 강
緘推左捕將徐有大。右捕將趙圭鎭。
정조 8년 · 목
左右捕廳啓言。罪人孫仁達等更爲議處事命下矣。孫仁達等。當初所供。倚身門隻。門環自脫云。語涉粧撰。事甚訝惑。仁達等各別周牢。請期於得情。敎以。如以謂重罪。則昨請棍放何也。果無他奸情矣。又請惡刑何也。擬律何等審愼處。而太輕大重。全沒料量。此等捕將。置亦焉用。到今擬律。議于從事官部將輩可乎。卿等緘辭從重推考。此草記勿施。待緘辭判下。更爲指一議處。
정조 8년 · 목
具翼善冠袞龍袍。乘輿出協陽門。由月覲門。詣 景慕宮。就版位。行禮如儀。入 廟內奉審如儀訖。還入齋殿。敎曰。 本宮都提調入侍。予曰。昨日箚子。無己太過乎。都提調金尙喆曰。臣年來衰病。轉益沈痼。凡干公會。無望自力。今若得燈宿願。以畢餘生。則終始之恩。圖報無地矣。予曰。今年穡事。可占豐登。而回憶去年之事。方切戒懼之心。今番雨澤。得無太過之慮否。尙喆曰。乍旱之餘。甘霈及時。農民皆以爲適中云矣。仍由月覲門還內。
정조 8년 · 강
持平李彥祐。掌令魚錫齡避嫌乞遞。竝賜批。
정조 8년 · 목
彥祐啓言。臣於府啓中。有私義難安。請命遞斥臣職。批以。勿辭。○錫齡啓言。臣向叨是職。適陪郊館之幸。而不意逆孼擊錚。固當卽地論啓討罪。而不暇。罪著不言。致勤譴罷之嚴旨。至今追思。滿心惶愧。今者栢府新命忽下。新榮雖感。舊愆自在。請遞斥臣批以。勿辭。亦勿退待。
정조 8년 · 강
分揀宣傳官李身敬汰去。
정조 8년 · 목
因承傳宣傳官李身敬汰去傳旨。敎以。分揀。
정조 8년 · 강
憲府。以左右捕將勘放啓。
정조 8년 · 목
司憲府啓言。左捕將徐有大。右捕將趙圭鎭。緘辭從重推考。罪各杖八十收贖。公罪施行。而係是二品。請上裁敎以。依此施行。而徐有大功減一等。
정조 8년 · 강
放罪人孫仁達等。
정조 8년 · 목
左右捕盜廳啓言。罪人孫仁達金小同等。嚴棍後移送秋曹事命下矣。孫仁達嚴棍三十度。金小同二十度後。移送秋曹。敎以。旣已※嚴棍。依初草記放送。
정조 8년 · 목
予曰。卿之愼卽。近復如何。尙未快可乎。領議政鄭存謙曰。向來昏窒。幾至難醫。今猶未決。欲於前席。陳此悶迫之狀。而辭不達意。勢將退出後。陳章乞免矣。予曰。在家視事。何傷之有。臥閤論道。古人已有行之者矣。存謙曰。古人已例。尙矣無望。鞠躬盡瘁。死而後已者。卽臣分內事。而精神昏瞀。如在烟霧。夫豈有出謀發慮之望哉。徒費厚廩。一味憒憒。冀蒙恩諒焉。予曰。所辭萬萬過當。決無許副之理矣。存謙曰。臣誠意淺薄。不能孚格。如臣昏耗。何敢晏然行公。有若試可用者然乎。言出肝膈。安敢飭讓乎。予曰。臥閣二字。調病當劑。體諒二字。非所暇論。以今國事。以今世道。實無從施之勢矣。存謙曰。昨年雲漢之憂。丙枕夙宵靡寧。今夏則雨暘適中。少弛九重之憂。民事亦爲萬幸矣。予曰。民憂雖云少紓。而此心猶覺憧憧。今此一雨三日。或無太過之慮否。存謙曰。姑不至過慮。而乾播處則不利云矣。予曰。嶺東麥事。聞甚悶念。存謙曰。荐饑之餘。誠非細憂矣。予曰。左相何不入來乎。存謙曰。聞以暑感。不得入參云矣。予曰。如有稟處事。次次陳達可矣。存謙曰。纂輯堂上減下代。今番差出。而俄聞諸堂之言。今則別無時急可爲之事云。請下詢處之。予曰。僉議何如。判尹金魯鎭曰。姑無可考事。恐不必新差別人矣。予曰。然則今姑置之好矣。存謙曰。前掌令姜垣上疏中。湖西嶺東。兩麥告歉。許令兩道富民。自願納粟。以備賑濟之資云。而募民納穀。在朝家事面。極涉苟艱矣。予曰。國儲設令不贍。事涉苟且。決難許施。此非稟處之事。置之好矣。予曰。昨日金文淳疏。有若引義。而下語怪底。侵斥判堂。不有餘力。卿等聞知乎。存謙曰。原疏未下。雖未及見。而初則出於懲討。今則欲其自靖。其所陳章。似無足怪矣。右議政金熤曰。臣未見其疏本。而文淳處義。足可推知。其在懲討之義。豈有作僚之理乎。殿下旣還本職於濟恭。又欲文淳之行公。臣愚以爲。殿下禮下之道。恐或未盡而然。在文淳自靖之義。安得不如是乎。予曰朝廷之事。莫大於刑政克明。擧措得宜。一自李判府事筵奏以後。事涉䵝䵢。故。予所以欲示收錄之意。反爲此重臣之害。一番除職。一番遭彈。此何景象。卿等以依俙之事。必欲置人於死地。果有眞贓之可言者。則予豈排一世之公議乎。非予有私好於其間。保廷臣鎭世道。卽予苦心。卿等試思之。存謙曰。向來三司懲討之論。首陳丙申春獄事。此是濟恭之斷案。豈無眞贓之可言乎。殿下如欲進用此人。必盡斥退朝參日言官而後可矣。俄者右相所奏使臣以禮之言。誠好矣。予曰。金文淳之不肯作僚。終涉過激矣。熤曰。聖敎雖如此。彼文淳決無與逆作僚之理矣。予曰。卿等事。誠慨然矣。豈可以䵝䵢之事。驅人於惡逆之事乎。予則。某條思所以鎭安。而卿等必欲惹鬧。右相最甚矣。今日賓對。決難爲矣。卿等退去。任意爲之。予謂訓鍊都正徐有大曰。昨日草記。雖緣混下之致。厥漢果無致命之慮乎。有大曰。似不至此慮矣。予曰。與右捕將申飭救療。而凡干擧行。各別小心。無如前禁將之爲也。存謙熤。胥命于闕外。特下勿待命之敎。又命次對入侍。存謙熤曰。臣等宜伏鈇銊之誅。而迫於嚴命。冒沒登筵。遑懍不知所達矣。予曰。雖緣有慨於卿等而然。俄下批旨。已悉之。豈有深意。大抵近來廷臣。惟思保身之策。誰能擔當國事乎。世道之憂。無一可恃。予所以保合而鎭安之道。捨卿等而責之於誰人乎。大抵有國然後。有卿等之身。目今廊廟之責。卿等自可當之。朝廷有何權奸。而卿等不得自由乎。雖以俄筵重臣一事言之。以逆名。則固當捉出眞贓。嚴辭斥之。以待處分。而今不明言其罪。徒事無中生有。此豈成說乎。向於尹得孚事。亦已言之。卿等不但不思對揚。而加虛鑿空。一遵前人口氣。如是而安得悅服人心。鎭靜世道乎。存謙曰。王綱之日頹。世道之日下。莫非臣冒據匪據之致矣。予曰。近日賓對。非引義則辭免。未聞國計與民憂。卿等引義。實不欲聞。卿等以爲。今日朝廷已治乎。予則未知其然矣。至於右相之文學風裁。有異乎人。予欲聞直言。而惟事事順便。金文淳之不宜行公。果何義歟。平日所期望於卿者。前後判異。此尤慨然。金載瓚上疏。其時因三司之迭發而然云。須明言其所以然之故也。公然置人於不生不滅非人非鬼之地。此何景色乎。熤曰。三司之迭發。乃所以爲公議。臣則惟從公議而已矣。予曰。三司公議。或不無眞假相混。予之所以期望企待之者。惟在公議之歸於直正矣。熤曰。三司者。卽公議之所在。若有一半分疑似於眞假。則不可謂公議矣。朝參時大臣之言。只發其端。仍無別白。不宜以大僚之論。而有疑於眞假者明矣。金文淳豈肯與逆而作僚乎。決無是理矣。子曰。其時大臣。恨不登筵。而右相之激滯。亦甚慨然。何必隨少輩如是層激乎。卿等須勿如此。卿等若執眞贓。則雖竄配之典。予當允從。卿須畢陳無隱也。熤曰。盡載於前後疏章。臣不敢疊床煩達。而人無定志。議論波蕩者。寔由刑政未得當之致。向伏見洪文泳疏批。不勝憂歎。在下者謂之以懲討。而自上歸之於紛競。然則三司之言。將不得爲公議矣。予曰。卿以三司之言。歸之於公議。則尹得孚事。何爲而出也。今日欲除尹得孚臺職。使之發端存謙曰。許葑宋應漑。皆除三司。尹得孚之臺職。無異於此。予曰。尹得孚事。若出於朝廷處分之後。則雖屛之四裔。亦無不可矣。近日重臣事。有口皆然。予以何意。力排衆議。右袒重臣乎。予非爲私好而然。在國體。豈不損傷乎。向日大臣。旣奏其不然。卿等之言。亦不分明。所謂三司章奏。有何公議。四方聽聞。豈不悶然乎。存謙曰。三司之論。恐不當以大臣之言。有所輕重於其間矣。予曰。予於彼重臣。非不知大進用。而擧世波蕩。故今姑置之矣。向來金鍾秀所遭慘然。堇堇濟出。今此蔡濟恭事。衆口噂★(口+畓)。無復餘地。予竊欲排衆論而。獎用卿等果不欲同朝乎。存謙熤曰。今此下敎未免失當。然則三司之臣。將焉用。予曰。卿等輒以訐揚爲事。予欲無言矣。熤曰。今承不敢聞之下敎。臣當退出。恭俟嚴誅矣。予曰。卿言過矣。予曰。朝廷是非之有甲乙固也。至於懲討。豈有異同。而至若彼重臣事。旣不分明。一直歸之於䵝䵢之科。在重臣事。屬一身上。關係猶少。而在國家刑政。關係甚大。末流之害。將不知至於何境。不然。予何故而若是縷縷。不思所以刑政之得其正乎。卿等試思之。瞻聆所及。決不當若是矣。尹得孚之臺職。論以公議。決知其萬萬不可矣。敎曰。卿等就座。諸備堂進前稟事也。予曰。禮判進前。予曰。昨日儒疏。丹山書院賜額事果何如。嚴璹曰。朝家向已許施數處。恐難處處允從。近來院宇。或稱衣履之藏。或稱杖屨之所。無處無之。其間亦不無良丁見失之弊矣。予曰。禹倬書院之請於安東者何也。璹曰。聞是衣履之藏。而間或來居之地云矣。予曰。書院之創建。自周世鵬爲始乎。璹曰然矣。世鵬在豐基守時始創。而其後文純公李滉。次第遵行。今則一邑院宇。幾至十餘處矣。熤曰。以白雲洞書院言之。凡百一如白鹿洞。豈不盛且美矣。而本院之弊。種種難遏云矣。予曰。丹山院額之許施當否。卿等指一仰奏。存謙曰。未蒙賜額之院。似不止此。俄者禮判所奏是矣。熤曰。禹祭酒儘有名稱。院額之一許一否。取舍實難。衣履之藏果只此院。則允從似好矣。予曰。我朝先正。若有杖屨之所。不可不許施處。則一竝靳允。豈不難乎。事係崇儒。更爲論理草記。予曰。禮判行公爲幾朔乎。璹曰。今爲六朔矣。予曰。吏兵曹殿最。何當爲之乎。吏曹判書李在簡。兵曹判書徐有隣曰。屬司皆會然後。可以開坐。每於旬後爲之。兵曹亦然矣。
정조 8년 · 강
領議政鄭存謙。以順天民人吳碩祖上言覆。達